**VPRAŠANJA IN ODGOVORI**

**JAVNI RAZPIS ZA SPODBUJANJE PROJEKTOV ZADRUŽNIŠTVA IN SOCIALNE EKONOMIJE TER ZA ZAGON SOCIALNEGA PODJETNIŠTVA**

Opomba: V primeru, da se vprašanja potencialnih prijaviteljev podvajajo, bo odgovor podan le enkrat, zato vsem potencialnim prijaviteljem svetujemo, da redno spremljajo vprašanja in odgovore na tem mestu.

Vprašanja, ki bodo vsebovala podatke, ki bi omogočala identifikacijo organizacije oziroma posameznika, bodo anonimizirana.

# **Vprašanja in odgovori, objavljeni na dan 10. 2. 2025**

1. *Po pregledu* ***2.2.9. Prispevek zunanjih deležnikov oziroma pridruženih partnerjev k projektu:***

***VPRAŠANJE 1:*** *Pri temu se nam postavlja dilema glede tega, kako se bo preverjalo sodelovanje z zunanjimi deležniki v praksi, če bo projekt potrjen?*

*Zanima nas to zato, ker nameravamo dobiti pisma podpore tudi od javnih inštitucij (zavod za kulturo) in društev. Tu pa je problem v tem, da se pri zavodih za kulturo v času izvajanja lahko zgodi, da se menja vodstvo ali pa operativec, s katerim bi sodelovali, v času trajanja projekta da odpoved, naslednji pa nima interesa po sodelovanju in zato ne vemo, ali bodo nato še pripravljeni sodelovati. Ker mi na to nimamo nobenega vpliva, ker pa oni finančno ne sodelujejo pri projektu, jih tudi ne moremo zavezati k sodelovanju. Enako velja v primeru društev, kjer je tudi večkrat prisotna menjava predsednika društva. Posledično je zelo pomembno torej to, da vemo, kakšna mora biti v praksi potem njihova vloga, da izberemo takšne, kjer se tovrstne možnosti ne zgodijo oziroma je možnost za to manjša.*

***VPRAŠANJE 2****: Dodatno nas zanima še, ali vpliva število deležnikov na točkovanje pri merilih?*

ODGOVOR:

Z namenom učinkovitega uresničevanja vloge socialne ekonomije v lokalnem okolju skozi oblikovanje partnerstev in medsektorskim povezovanjem, je v okviru javnega razpisa predvideno sodelovanje prijaviteljev z drugimi pravnimi osebami, saj lahko ti deležniki bistveno prispevajo k uspešni izvedbi projekta. Sodelovanje z le-temi, v kolikor bo vključeno v izvajanje projekta, mora biti jasno opredeljeno, in sicer mora biti v vlogi jasno izkazano, kako ti s svojimi aktivnostmi pripomorejo k uspešnejšemu doseganju ciljev projekta. Sodelovanje z zunanjimi deležniki se bo preverjalo v okviru končnega poročila, kjer mora prijavitelj opredeliti prispevek zunanjih deležnikov oziroma pridruženih partnerjev k doseganju ciljev projekta, razloge za njihovo vključitev ter konkretne aktivnosti, ki so jih izvedli v sklopu projekta, te opredelitve pa morajo slediti načrtovanim aktivnostim v vlogi. Prav tako bo preverjanje skladnosti vsebine prijavljenega projekta z dejansko izvedbo potekalo tako v okviru preverjanj na kraju samem kot preko predstavitev dejanske izvedbe projekta ob zaključku. Vsa odstopanja od predvidenih aktivnosti prijavitelj sporoča skrbniku, ki mora spremembo predhodno odobriti, spremembe pa ne smejo vplivati na potrjeno vsebino vloge.

V zvezi z drugim vprašanjem sporočamo, da število deležnikov ne vpliva na točkovanje. V kolikor jih boste v prijavnici predvideli, je ključna ustrezna opredelitev njihovih aktivnosti, delovnih nalog in njihovega prispevka v okviru prijavljenega projekta.

1. ***2.6.2. Projektna skupina in delovne naloge:***

***VPRAŠANJE:*** *Zaradi povečanega obsega dela zaradi večjih naročil izdelkov bomo v mesecu aprilu zaposlili novo osebo. Ali v projekt pri točki 2.6.2 navedemo, kaj bodo delovne naloge novo zaposlene osebe in bo to ustrezno? Ker imena in priimka ne moremo navesti, ker osebe še nimamo.*

ODGOVOR:

V navedeni točki prijavnega obrazca je potrebno opredeliti zgolj vlogo zaposlenega, delovne naloge in obseg delovnega časa, ki ga predvidevate za zaposlenega v okviru predvidenih delovnih nalog, osebnih podatkov ne vključujete.

1. ***Preostali upravičeni stroški operacije v obliki pavšalne stopnje v višini 40 % stroškov plač in povračil stroškov v zvezi z delom:***

***VPRAŠANJE:*** *Ali je za te stroške potrebno predložiti ponudbe/predračune?*

ODGOVOR:

V skladu z Uredbo (EU) 2021/1060 se prispevek za vse potrjene operacije, sofinancirane iz skladov EU, kadar njihov skupni strošek ne presega 200.000 evrov, dodeli v obliki stroškov na enoto, pavšalnih zneskov ali pavšalnih stopenj. Pri tem uredba oziroma podrejeni akti ne predvidevajo predložitve dokazil o nastanku preostalih upravičenih stroškov pri zahtevkih za izplačilo. Kljub temu pa je informativna opredelitev preostalih upravičenih stroškov operacije v obliki pavšalne stopnje vključena v prijavni obrazec in končno poročilo projekta. V točki 15.2 razpisne dokumentacije je opredeljeno, katere vrste stroškov so zajete v preostale upravičene stroške operacije v obliki pavšalne stopnje, in sicer:

* stroški storitev zunanjih izvajalcev,
* stroški informiranja in komuniciranja,
* stroški nakupa opreme in drugih opredmetenih osnovnih sredstev,
* investicije v neopredmetena sredstva.

Preverjanje skladnosti porabe stroškov z zahtevami javnega razpisa bo potekalo tako v okviru preverjanj na kraju samem kot preko predstavitev dejanske izvedbe projekta oziroma doseganja predvidenih ciljev in kazalnikov.

1. ***VPRAŠANJE****: Predložiti je potrebno poslovni izid in bilanco za preteklo leto. Pravilno razumemo, da predložimo le-to za leto 2024? Da vemo računovodstvu reči, da nam mora to sedaj pripraviti.*

ODGOVOR:

Preverjanje izpolnjevanja zahteve, ki je predmet ocenjevanja pri merilu za sklop A 3.1 VIŠINA ČISTIH PRIHODKOV, bo potekalo na podlagi posredovanih letnih poročil in bilanc, ki jih pravni subjekti pripravljajo v skladu s predpisi za posamezne pravne subjekte. Za pravne subjekte, ki imajo letna poročila in bilanco dostopne v javnih evidencah, bo ministrstvo preverjalo istovetnost posredovane dokumentacije na podlagi javno dostopne dokumentacije (v AJPES/GVIN). Ker se roki za predložitev poslovnih poročil in bilanc razlikujejo glede na vrsto poslovnega subjekta, je zahteva za predložitev teh dokumentov, ki se nanašajo na Prilogo št. 6 ter merilo 3.1, oblikovana skladno s tem – posredovati je torej potrebno dokumentacijo za predhodno koledarsko leto glede na datum oddaje vloge oziroma zadnji dosegljiv izkaz poslovnega izida.

1. ***VPRAŠANJE****: Navedeno je, da so sredstva namenska po letih, za SKLOP A je v letu 2025 na voljo 804.272 evrov (za projekte v obdobju 2025-2026). Zanima nas, ali bo MGTŠ v primeru, da bo dobrih prijav na prvi rok veliko, predvidoma izvedel kakšno finančno prerazporeditev iz let 2026, 2027, 2028 in 2029, tako da bi bilo več sredstev za prvo odpiranje in manj za katero od naslednjih?*

*Lahko se na primer zgodi, da bo na prvem roku dosti dobrih projektov  z visokimi točkami, denarja pa je za 10 projektov v navedenem letu/obdobju. Zato je po našem mnenju nelogično, da se ne bi vsaj delno prerazporedilo sredstva iz prihodnjih odpiranj, ker sicer se zna zgoditi, da se bodo iste vloge prijavljale na nove roke, ker bi na primer na prvem roku imeli manj točk, kot bo prag za 10 projektov.*

*Samo sprašujemo, če ta možnost teoretično obstaja ali so sredstva za posamezna odpiranja fiksirana in te spremembe niso možne v nobenem primeru?*

ODGOVOR:

Javni razpis in razpisna dokumentacija določata, da se nerazdeljena sredstva izvedenega odpiranja lahko prenesejo med sklopi, če v posameznem sklopu ni zadostnega števila vlog oziroma te ne dosegajo predvidene višine razpisanih sredstev. Dinamika financiranja je sicer določena na podlagi sprejetih finančnih načrtov in razporejena na način, da zagotavljajo stabilno financiranje predvidenega števila projektov na letni ravni z namenom stabilne in trajne podpore razvoja socialne ekonomije. Povečevanje sredstev za posamezno odpiranje v skladu z zgornjo navedbo ni predvideno.

1. ***VPRAŠANJE:*** *Prijavitelj je d.o.o., ki je trenutno še v fazi spremembe statuta oz. preoblikovanja v neprofitno d.o.o. in pridobitve statusa SP.*

*Ali se lahko prijavimo, pod pogojem, da bomo do oddaje prijave, vse uredili?*

ODGOVOR:

Na dan oddaje vloge na javni razpis mora prijavitelj izpolnjevati vse splošne pogoje (tako za sklop A kot B, odvisno od vloge), ki so določeni v poglavju 9.1. V kolikor gre za sklop A, prvi splošni pogoj za prijavitelje določa, da so prijavitelji lahko subjekti socialne ekonomije, opredeljeni v ZSocP, tj. registrirana socialna podjetja, zadruge, invalidska podjetja, zaposlitveni centri in nevladne organizacije (društva, zavodi, ustanove), ki niso ustanovljeni izključno z namenom pridobivanja dobička. Pri tem javni razpis kot pogoj za prijavitelje v sklopu A s pravnoorganizacijskimi oblikami društva, zavodi, ustanove določa, da imajo status nevladne organizacije v javnem interesu, pridobljen skladno z določili Zakona o nevladnih organizacijah (Uradni list RS, št. 21/18). Prijavitelj iz sklopa A, ki ni registrirano socialno podjetje, mora do konca izvajanja projekta pridobiti status socialnega podjetja skladno z ZSocP.

Na sklop B pa se, skladno s prvim splošnim pogojem za prijavitelje, lahko prijavijo zgolj registrirana socialna podjetja.

1. ***VPRAŠANJE****: 2. Pri merilih:*

*a) pri SKLOP A, dodatna merila višina  čistih prihodkov, manjka info kako se točkuje oz. koliko točk glede na višino prihodkov, prosim za info*

*b) pri SKLOP B, dodatna merila sedež, manjka info kako se točkuje glede na področje izvajanja projekta, prosim za info.*

ODGOVOR:

Podrobneje so merila za posamezni sklop opredeljena v razpisni dokumentaciji ([Razpisna dokumentacija spodbujanje SE in SO.P.](https://www.gov.si/assets/ministrstva/MGTS/Dokumenti/DIPI/Razpisi/JR-socialna-ekonomija-in-zadruznistvo-2025/Razpisna-dokumentacija-spodbujanje-SE-in-SO.P..docx) (docx, 242 KB)), in sicer:

a) na strani 35 v točki 3, podtočki 3.1,

b) na strani 43 v točki 3, podtočki 3.2.

# **Vprašanja in odgovori, objavljeni na dan 17. 2. 2025**

1. ***VPRAŠANJE:*** *V razpisni dokumentaciji je v 5.2 točki navedeno:*

*v okviru sklopa A je v skladu z metodologijo projekta predvidena realizacija največ dveh novih zaposlitev. Zanima nas, ali to pomeni, da sta na projektu lahko zaposleni največ 2 osebi? ali sta mišljeni dve novi zaposlitvi kot predlog opredelitve kazalnika in zaposlitev ni vezana na projektno delo?*

ODGOVOR:

V javnem razpisu in razpisni dokumentaciji je navedeno, da je v okviru sklopa A predvidena realizacija največ dveh novih zaposlitev. To pomeni, tudi da se kot del projekta lahko uveljavlja do povračila stroškov dela za največ dve zaposlitvi. Pri tem razpisna dokumentacija določa, da mora prijavitelj v sklopu A zagotoviti kadrovsko strukturo zaposlenih na projektu, ki omogoča organizacijo dela na tak način, da bo lahko ena zaposlena oseba prevzela delovne naloge vodje projekta, kar mora opredeliti tudi v vlogi na javni razpis. Vendar pa to ne pomeni, da sta lahko na projektu zaposleni le dve osebi – prijavitelj lahko organizira delo in zaposlitve glede na potrebe projekta, pri čemer pa je upravičen do povračila stroškov dela (v poenostavljeni obliki stroškov - SE) za dve osebi.

1. ***VPRAŠANJE:*** *Se za javni razpis za spodbujanje projektov zadružništva in socialne ekonomije ter za zagon socialnega podjetništva predvideva kakšno predstavitveno predavanje?*

*Če da, kdaj in ali je možno tudi v e obliki?*

ODGOVOR:

Za potencialne prijavitelje na javni razpis bo v sredo, 26. februarja 2025, ob 10. uri organizirana delavnica v prostorih ministrstva (Kotnikova 5, Ljubljana, Velika sejna soba v 3. nadstropju) in preko spleta z uporabo Microsoft Teams.

Če se želite udeležiti, se lahko prijavite preko e-pošte na gp.mgts@gov.si najkasneje do 25. februarja 2025. V prijavi navedite, ali se boste delavnice udeležili v živo ali preko spleta – v slednjem primeru boste po potrditvi prijave prejeli povezavo do dogodka.

1. ***VPRAŠANJE:*** *Prosim še za odgovor kdaj se pričakuje, da bodo znani rezultati razpisa.*

ODGOVOR*:*

V skladu z določili javnega razpisa bo ministrstvo prijavitelje o izidu javnega razpisa obvestilo predvidoma v 90-ih dneh po zaključku odpiranja vlog. Odpiranje vlog bo izvedeno v roku osmih (8) dni od izteka roka oddajo vlog za posamezno odpiranje. Rok za oddajo vlog na predmetni javni razpis za prvo odpiranje javnega razpisa je do vključno 14. 3. 2025. Ne glede na navedeno naj opozorimo, da se predvideni rok objave rezultatov javnega razpisa lahko podaljša npr. v primeru, da prijavitelji ne dvigujejo poštnih pošiljk in je potrebno čakati na vročitev dokumentacije. Zato se prijavitelje naproša, da so dosegljivi na kontaktnih, ki jih navedejo na prijavnem obrazcu.

1. ***VPRAŠANJE:*** *V JR je na začetku 4. strani navedba "Za doseganje ciljev iz točke 4.1 mora prijavitelj iz sklopa, ki ni registrirano socialno podjetje, do konca izvajanja projekta pridobiti status socialnega podjetja skladno z ZSocP." Kaj to točno v praksi pomeni za potencialnega prijavitelj na sklop A, ki je zaposlitveni center in ima pravnoorganizacijsko obliko zavoda? Lahko zavod pridobi status socialnega podjetja skladno z ZSocP v obdobju 1 leta in le-ta ne vpliva na pravnoorganizacijsko obliko zavoda?*

ODGOVOR*:*

Zavod, tudi če je organiziran kot zaposlitveni center, lahko pridobi status socialnega podjetja, saj ZSocP v 8. točki 2. člena določa, da je »socialno podjetje nepridobitna pravna oseba, ki pridobi status socialnega podjetja in je lahko društvo, zavod, ustanova, gospodarska družba, zadruga, evropska zadruga ali druga pravna oseba zasebnega prava, ki ni ustanovljena izključno z namenom pridobivanja dobička ter premoženja ne deli, prav tako ne deli ustvarjenega presežka prihodkov nad odhodki«.

Za pridobitev statusa socialnega podjetja mora nepridobitna pravna oseba izpolnjevati vse pogoje, ki jih določa ZSocP. ZSocP v drugem odstavku 8. člena določa, da status socialnega podjetja pridobi nepridobitna pravna oseba, če:

-        opravlja gospodarske in negospodarske dejavnosti,

-        ima v svojih notranjih aktih opredeljeno omejitev delitve presežka prihodkov nad odhodki oziroma premoženja med člane oziroma deležnike socialnega podjetja,

-        je neodvisna in organizacijsko samostojna v odnosu do pridobitnih gospodarskih družb, pravnih oseb javnega prava ali lokalnih skupnosti,

-        zagotavlja vključujočo obliko upravljanja, ki temelji na soodločanju in demokratičnem načinu odločanja in

-        izpolnjuje druge pogoje, ki jih določa ta zakon in zakon, ki ureja pravno organiziranost posamezne vrste nepridobitne pravne osebe.

Prav tako ZSocP v tretjem odstavku 8. člena določa, da socialno podjetje mora ves čas poslovati po načelih socialnega podjetništva, kot jih določa ZSocP.

Glede trajanja postopka za pridobitev statusa pa vam odgovora ne moremo podati, saj je izpolnjevanje pogojev, ki jih za pridobitev statusa socialnega podjetja določa ZSocP, v skladu z osmim odstavkom 7. člena ZSocP ugotavlja registrski organ. Obveščamo vas sicer, da ZSocP v 12. členu določa obvezno vsebino akta o ustanovitvi socialnega podjetja ter v 14. členu postopek registracije socialnega podjetja.

Sama pridobitev statusa socialnega podjetja ne vpliva na pravnoorganizacijsko obliko pravnega subjekta, saj se pri podjetju ali imenu nepridobitne pravne osebe v register vpiše dostavek »socialno podjetje«. V skladu s prvim odstavkom 18. člena ZSocP z vpisom dostavka »socialno podjetje« pri firmi ali imenu nepridobitne pravne osebe v register ali javno evidenco, nepridobitna pravna oseba pridobi status socialnega podjetja in lahko prične poslovati kot socialno podjetje.

1. ***VPRAŠANJE:*** *Zanima nas ali se kot zaposlitveni center za invalide (ter zavod) lahko prijavimo na razpis v sklopu A. Pravnoorganizacijsko smo namreč v osnovi registrirani kot zavod, kot podoblika pa zaposlitveni center. V razpisu pa smo med drugim zasledili dikcijo: »Za prijavitelje, ki imajo pravnoorganizacijsko obliko društva, zavoda ali ustanove, je pogoj, da imajo status nevladne organizacije v javnem interesu, pridobljen v skladu z Zakonom o nevladnih organizacijah«. Ali to pomeni, da bi poleg statusa zaposlitvenega centra morali imeti obenem pridobljen še status nevladne organizacije v javnem interesu, ali je za prijavo dovolj, da imamo status zaposlitvenega centra za invalide?*

ODGOVOR:

Javni razpis določa, da mora prijavitelj na sklop A izpolnjevati vse pogoje na dan oddaje vloge na javni razpis. Pri tem pogoj št. 1 javnega razpisa določa, da je je:

- socialno podjetje, registrirano skladno z določili Zakona o socialnem podjetništvu ali

- nevladna organizacija, ki ima podeljen status nevladne organizacije v javnem interesu, skladno z določili Zakona o nevladnih organizacijah (Uradni list RS, št. 21/18) ali

- invalidsko podjetje ali zaposlitveni center registriran skladno z Zakonom o zaposlitveni rehabilitaciji in zaposlovanju invalidov (Uradni list RS, št. 16/07 - uradno prečiščeno besedilo, 87/11, 96/12 – ZPIZ-2, 98/14 in 18/21) ali

- zadruga, registrirana skladno z Zakonom o zadrugah (Uradni list RS, št. 97/09 – uradno prečiščeno besedilo in 121/21).

V kolikor ste zaposlitveni center registriran skladno z Zakonom o zaposlitveni rehabilitaciji in zaposlovanju invalidov (Uradni list RS, št. 16/07 - uradno prečiščeno besedilo, 87/11, 96/12 – ZPIZ-2, 98/14 in 18/21) za prijavo na javni razpis ne potrebujete dodatnih statusov. Opozarjamo pa, da bo strokovna komisija preverjala izpolnjevanje pogojev na podlagi vlog prijaviteljev in odločala o izpolnjevanju le-teh, zato je pomembno, da na dan oddaje vloge izpolnjujete vse pogoje npr. (naštevamo le nekatere):

* da je prijavitelj je nepridobitna pravna oseba in ima v ustanovitvenem aktu določen neprofitni značaj, tj. ni ustanovljen izključno z namenom pridobivanja dobička ali premoženja in presežke prihodkov nad odhodki vlaga v izvajanje (lastne) dejavnost.
* v organizaciji prijavitelja, pri odločanju nima prevladujočega vpliva ena ali več pridobitnih gospodarskih družb, pravnih oseb javnega prava ali lokalnih skupnosti. Prijavitelj ima v ustanovitvenem aktu določeno demokratično in/ali participativno upravljanje, tj. v primeru članskih organizacij, ne glede na določbe posebnih zakonov, ki urejajo pravni položaj posamezne vrste nepridobitne pravne osebe, člani odločajo po načelu enakopravnosti, torej ima vsak član le po en glas,
* v primeru ne-članskih organizacij zaposlene, stranke in deležnike, na katere vpliva njihova dejavnost, vključujejo v odločanje (npr. predstavnik zaposlenih v svetu zavoda ali organu upravljanja), tudi če je pravna oblika, ki jo je prevzelo podjetje gospodarska družba, pooblastilo članov za odločanje ne temelj samo ali predvsem na njihovem morebitnem kapitalskem deležu.
1. ***VPRAŠANJE:*** *Sem v začetni fazi ustanavljanja podjetja. Za začetno finančno spodbudo, bi se želela prijaviti na javni razpis. Želja podjetnice je, da bi mi specialist za javne razpise uredil to prijavo. Navedite kaj potrebujete, katere podatke in pojasnila, zahteve, da se uredi začetni pristop prijave javnega razpisa.*

ODGOVOR:

V dokumentaciji, ki je priložena na spletni strani <https://www.gov.si/zbirke/javne-objave/javni-razpis-za-spodbujanje-projektov-zadruznistva-in-socialne-ekonomije-ter-za-zagon-socialnega-podjetnistva/>, so na voljo vse potrebne informacije za pripravo vloge. Priporočamo, da pregledate tako javni razpis kot razpisno dokumentacijo, vlogo pa pripravite na obrazcu, ki je del dokumenta z naslovom obrazci in priloge JR SE in SO.P. Za potencialne prijavitelje bo organizirana tudi delavnica, informacija o tem je objavljena na spletni strani, kjer je objavljena dokumentacija predmetnega javnega razpisa.

1. ***VPRAŠANJE:*** *Težko smo pričakovali razpis za socialna podjetja in zadruge, na katerega smo računali za pripravljeni projekt oskrbe lokalne skupnosti s hrano pridelano v lokalnem okolju. Na žalost ni nikakršnih sredstev namenjenih za nakup opreme, ki je potrebna za izpeljavo tovrstnega projekta. Zaradi narave zadrug in socialnih podjetij, ki jim ni prvenstveni cilj ustvarjanje dobička, so za izpeljavo projekta najbolj problematična investicijska sredstva za opremo. Smiselno bi bilo, da bi razpis dovoljeval vsaj delno sofinanciranje opreme, tako kot je to bilo v predhodnem razpisu (predlani). Ali lahko pričakujemo spremembo obstoječega razpisa ali kakšnega novega?*

ODGOVOR:

V okviru tega javnega razpisa so za oba sklopa (A in B) upravičeni naslednji stroški: stroški plač in povračil stroškov v zvezi z delom (SE) ter preostali upravičeni stroški operacije v obliki pavšalne stopnje v višini 40 % stroškov plač in povračil stroškov v zvezi z delom (SE). V preostale upravičene stroške operacije v obliki pavšalne stopnje so zajeti stroški: stroški storitev zunanjih izvajalcev, stroški informiranja in komuniciranja, stroški nakupa opreme in drugih opredmetenih osnovnih sredstev, investicije v neopredmetena sredstva. Ti stroški so upravičeni v obliki pavšalne stopnje, zato se dokazila o njihovem nastanku ne prilagajo zahtevkom za izplačilo, je pa informativna opredelitev preostalih upravičeni stroški operacije v obliki pavšalne stopnje predvidena v prijavnem obrazcu ter končnem poročilu projekta. Torej je nakup opreme mogoč, posledično sprememba javnega razpisa ni predvidena, saj sledi zahtevam Evropske komisije po administrativnih poenostavitvah za operacije katerih višina ne presega do 200.000,00 EUR. In sicer se skladu z Uredbo (EU) 2021/1060 prispevek za vse potrjene operacije, sofinancirane iz skladov EU, kadar njihov skupni strošek ne presega 200.000 evrov, dodeli v obliki stroškov na enoto, pavšalnih zneskov ali pavšalnih stopenj.

# **Vprašanja in odgovori, objavljeni na dan 24. 2. 2025**

1. ***VPRAŠANJE:*** *Imam nekaj vprašanj glede razpisa za spodbujanje zadružništva... Zanima me sledeče:*
* *ali pod stroške dela spada samo pogodba o zaposlitvi, ali so tukaj tudi možne tudi npr. podjemna, avtorska pogodba?*
* *ali je možno, da osebo za namen razpisa zaposlimo recimo samo 20%?*
* *kdaj približno je ocenjeno, da bi se lahko začeli izvajati aktivnosti iz tega razpisa, vem, da je odvisno od več faktorjev, ampak zanima me zgolj približno...*

ODGOVOR:

* Javni razpis predvideva povračilo stroški plač in povračil stroškov v zvezi z delom (SE) in preostalih upravičenih stroškov operacije v obliki pavšalne stopnje v višini 40 % stroškov plač in povračil stroškov v zvezi z delom (SE). To pomeni, da so do povračila upravičeni stroški za zaposlene na operaciji, kot dokazilo se pri tem smatra pogodba o zaposlitvi in drug pravni akt (npr. aneks k pogodbi o zaposlitvi, kadar to ni opredeljeno v pogodbi o zaposlitvi), s katerim je zaposlena oseba razporejena na delo na operaciji. V kolikor je ta pogoj izpolnjen, se lahko obračunajo še preostali stroški v višini do 40 % od stroškov zaposlenih. Pri tem lahko ti vključujejo stroške storitev zunanjih izvajalcev, informiranja in komuniciranja, nakupa opreme in drugih opredmetenih osnovnih sredstev ter investicije v neopredmetena sredstva. Za te stroške so lahko pravne podlage oziroma dokazila tudi podjemna ali avtorska pogodba.
* V skladu s Prilogo 8: Metodologijo za izračun stroška na enoto za stroške plač in povračil stroškov v zvezi z delom (SE) so upravičeni stroški definirani kot stroški zaposlenega na operaciji za polni ali polovični delovni čas, ki v celoti izvede aktivnosti, navedene v vlogi na javni razpis. Izvajalec je dolžan izvesti aktivnosti skladno s terminskim načrtom, ki ga je priložil vlogi.
* Pričetek izvajanja aktivnosti je odvisen od samega postopka. Kot navedeno v odgovoru št. 10, bo ministrstvo v skladu z določili javnega razpisa prijavitelje o izidu javnega razpisa obvestilo predvidoma v 90-ih dneh po zaključku odpiranja vlog. Odpiranje vlog bo izvedeno v roku osmih (8) dni od izteka roka oddajo vlog za posamezno odpiranje. Rok za oddajo vlog na predmetni javni razpis za prvo odpiranje javnega razpisa je do vključno 14. 3. 2025. Ne glede na navedeno naj opozorimo, da se predvideni rok objave rezultatov javnega razpisa lahko podaljša npr. v primeru, da prijavitelji ne dvigujejo poštnih pošiljk in je potrebno čakati na vročitev dokumentacije.

1. ***VPRAŠANJE:*** *Porajajo se nam naslednja vprašanja v zvezi z JR SE in SO.P.:*

*Ko v oklepajih pod besedilom piše »do 250 znakov« je mišljeno morda 250 besed? V kolikor je bilo mišljeno 250 znakov nas zanima ali to pomeni 250 znakov s presledki ali brez njih.*

*Za jasnost obrazložimo, da stavek »Namen javnega razpisa je spodbujanje organizacij socialne ekonomije pri razvoju projektov, ki ustvarjajo družbene učinke na trgu, skladno z načeli socialne ekonomije in poslovnimi modeli socialnega podjetništva.« (za namen tega vprašanja) vsebuje 27 besed, 185 znakov brez presledkov in 212 znakov s presledki.*

*Pri točki 2.1. d) namreč ocenjujemo, da je nemogoče predstaviti ekipo v zahtevanem obsegu (»navedite število zaposlenih na dan oddaje vloge, osnovne zadolžitve ekipe, dosedanje izkušnje, znanje in uspehe, opredelite jo tudi glede primernosti za izvajanje projekta«) v 250 znakih (s presledki ali brez).*

*V razpisu št. 4300-5/2023/15 iz leta 2023 je bilo mogoče ustanoviti nov poslovni subjekt (tj. zadrugo ali zadrugo s statusom socialnega podjetja) do konca trajanja projekta. Glede na to, da trenutni razpis ustanovitve novega poslovnega subjekta tekom projekta ne omenja, ali se lahko tekom projekta (v okviru projekta) ustanovi nov poslovni subjekt (tj. zadruga ali zadruga s statusom socialnega podjetja).*

ODGOVOR:

V kolikor prijavitelj presodi, da za ustrezno predstavitev potrebuje več prostora, lahko prekorači omejitev znakov, ker gre za usmeritev in ne strogo določeno omejitev. Pri tem je potrebno, da vsebinsko sledi smernicam razpisa, pri čemer mora biti predstavitev jedrnata in jasna.

Javni razpis določa, da mora prijavitelj tako za sklop A kot sklop B izpolnjevati vse pogoje javnega razpisa (določeni v točki 8.1.) na dan oddaje vloge. Razpis ne predvideva ustanovitve novega poslovnega subjekta tekom projekta, predvideva pa v sklopu A registracijo statusa socialnega podjetja, če ga prijavitelj ob prijavi na javni razpis še nima, do zaključka izvajanja operacije. Strokovna komisija bo preverjala izpolnjevanje pogojev na podlagi vlog prijaviteljev in v javno dostopnih evidencah, zato je ključno, da so vsi pogoji izpolnjeni na dan oddaje vloge.

1. ***VPRAŠANJE:*** *V zvezi z Javnim razpisom za spodbujanje projektov zadružništva in socialne ekonomije ter za zagon socialnega podjetništva, z dne 7.2.2025, imamo še dve vprašanji in sicer:*

*1. V sklopu A je prijavitelj upravičen do povračila stroškov za dve zaposlitvi. Razumemo, da to pomeni povračilo stroškov za dve osebi, ki sta zaposleni s polnim delovnim časom.*

*Zanima nas, kako se to upošteva v primeru, ko imamo zaposleno eno osebo s polnim delovnim časom in več oseb s skrajšanim delovnim časom (npr. dve osebi s polovičnim delovnim časom). Ali se takšna razporeditev delovnih mest šteje kot enakovredna dvema zaposlenima za polni delovni čas in ali bi v tem primeru bil upravičen strošek enak (ali bi bili upravičeni do enakega zneska upravičenih stroškov dela, če bi imeli zaposleni 2 osebi za polni delovni čas, ali če bi imeli zaposlenih več oseb s skrajšanim delovnim časom)?*

*2. V razpisni dokumentaciji je opredeljeno tudi, da oseba ne sme preseči 1720 delovnih ur na leto. Glede na to, da naj bi prijavljen projekt trajal 12 mesecev (1 leto), nas zanima, ali se število delovnih ur navezuje na koledarsko leto, ali na leto izvajanja projekta?*

ODGOVOR:

V skladu s Prilogo 8: Metodologijo za izračun stroška na enoto za stroške plač in povračil stroškov v zvezi z delom (SE) so upravičeni stroški definirani kot stroški zaposlenega na operaciji za polni ali polovični delovni čas, ki v celoti izvede aktivnosti, navedene v vlogi na javni razpis. Izvajalec je dolžan izvesti aktivnosti skladno s terminskim načrtom, ki ga je priložil vlogi. V okviru sklopa A javnega razpisa je prijavitelj tako upravičen do povračila stroškov za dve zaposlitvi, pri čemer so upravičeni stroški vezani na zaposlene, ki so lahko zaposleni le za polni delovni čas (40 ur tedensko) ali polovični delovni čas (20 ur tedensko). V sklopu A mora prijavitelj zagotoviti kadrovsko strukturo zaposlenih na projektu, ki omogoča organizacijo dela na tak način, da bo lahko ena zaposlena oseba prevzela delovne naloge vodje projekta, kar mora opredeliti tudi v vlogi na javni razpis.

V skladu z Uredbo (EU) 2021/1060 se za namene določanja neposrednih stroškov osebja zadnji evidentirani letni bruto stroški za zaposlene delijo s 1720 urami za osebe s polnim delovnim časom oziroma z ustreznim sorazmernim številom ur od 1720 za osebe, ki delajo s krajšim delovnim časom. Število delovnih ur se navezuje na obdobje izvajanja projekta.

1. ***VPRAŠANJE:*** *Ali se kot prispevek k srebrni ekonomijo uvršča lahko tudi to, da:*

*razvijamo nov prehranski produkt, za katerega je dokazano, da ima pozitivni vpliva  tudi na zmanjševanje holestorola in nevarnosti za srčne bolezni. Ker so te težave v večini vezane na starostnike, je ta skupina opredeljena kot ciljni kupec in je produkt v prvi vrsti namenjen njim.*

ODGOVOR:

Na prvem mestu pojasnjujemo, da bo ustreznost operacije skladno z merili javnega razpisa presojala strokovna komisija. Ne glede na to pa pojasnjujemo, da razpisna dokumentacija določa, da projekt neposredno prispeva k razvoju storitev ali blaga na področju srebrne ekonomije, v kolikor predlaga razvoj storitve ali blaga, ki rešuje izzive povezane s staranjem prebivalstva in posebnimi potrebami ljudi, starejših od 50 let. Aktivnosti povezane s srebrno ekonomijo se lahko izvajajo na vseh področjih gospodarskih dejavnosti, npr. zdravstvene storitve, povečanja mobilnosti, digitalizacije ipd. ter povečujejo odpornost starajoče družbe. Razvoj prehranskega produkta, ki zmanjšuje holesterol in tveganje za srčne bolezni, se sicer lahko navezuje na zdravje starejših, vendar to niso izključno izzivi starostnikov. Gre za zdravstveno problematiko, ki lahko prizadene tudi mlajše generacije zaradi različnih dejavnikov, kot so genetika, način življenja in prehrana. Zato sam razvoj takšnega produkta ni nujno neposredno vezan na srebrno ekonomijo.

1. ***VPRAŠANJE:***

*- V razpisu je navedeno, da mora v sklopu A prijavitelj zagotoviti kadrovsko strukturo zaposlenih na projektu, ki omogoča organizacijo dela na tak način, da bo lahko ena zaposlena oseba prevzela delovne naloge vodje projekta, kar mora opredeliti tudi v vlogi na javni razpis. Lahko to oseba počne tudi krajši delovni čas od polnega ali je potrebno zagotoviti vodenje projekta za polni delovni čas?*

*- V odgovorih ste navedli, da prijavitelj lahko organizira delo in zaposlitve glede na potrebe projekta, pri čemer pa  je upravičen do povračila stroškov dela (v poenostavljeni obliki stroškov - SE) za dve osebi. Če pravilno razumemo, prijavitelj lahko uveljavlja stroške dela 4 oseb za polovični delovni čas, ampak največ v višini dveh SE? Ostale morebitne stroške (npr. avtorska pogodba, začasno in občasno delo) pa v okviru stroškov storitev zunanjih izvajalcev?*

*- V razpisni dokumentaciji je zapisano, da je potrebno priložiti tudi prilogo št. 7A / Priloga št. 7B: Vzorec končnega poročila. V kakšni obliki je potrebno to narediti? Samo priložen predlagan vzorec ali je potrebno kaj podpisati, predizpolniti?*

ODGOVOR:

* V skladu s Prilogo 8: Metodologija za izračun stroška na enoto za stroške plač in povračil stroškov v zvezi z delom (SE) je prijavitelj v okviru sklopa A javnega razpisa upravičen do povračila stroškov za dve zaposlitvi, pri čemer so upravičeni stroški vezani na zaposlene, ki so lahko zaposleni le za polni delovni čas (40 ur tedensko) ali polovični delovni čas (20 ur tedensko).
* V Prilogi 8: Metodologija za izračun stroška na enoto za stroške plač in povračil stroškov v zvezi z delom (SE) so kot upravičeni stroški definirani stroški zaposlenega na operaciji za polni ali polovični delovni čas, ki v celoti izvede aktivnosti, navedene v vlogi na javni razpis. Izvajalec je dolžan izvesti aktivnosti skladno s terminskim načrtom, ki ga je priložil vlogi. Javni razpis omogoča povračilo stroškov plač in povračil stroškov v zvezi z delom (SE) ter dodatnih upravičenih stroškov v obliki pavšalne stopnje 40 % teh stroškov. Upravičeni stroški za zaposlene na operaciji se dokazujejo s pogodbo o zaposlitvi ali drugim pravnim aktom (npr. aneksom). Ob izpolnjevanju tega pogoja se lahko povrnejo tudi preostali stroški (do 40 % stroškov zaposlenih), vključno s storitvami zunanjih izvajalcev, informiranjem, nakupom opreme in investicijami v neopredmetena sredstva, pri čemer so ustrezna dokazila lahko tudi podjemne ali avtorske pogodbe.
* Priloge št. 7A / Priloga št. 7B: Vzorec končnega poročila ni potrebno predizpolnjevati.

**Vprašanja z delavnice za prijavitelje 26. 2. 2025**

1. ***VPRAŠANJE:***

*Ali je v sklopu A mogoče zaposliti 2 osebi za polovični delovni čas?*

ODGOVOR:

V skladu s Prilogo 8: Metodologija za izračun stroška na enoto za stroške plač in povračil stroškov v zvezi z delom (SE) je prijavitelj v okviru sklopa A javnega razpisa upravičen do povračila stroškov za dve zaposlitvi, pri čemer so upravičeni stroški vezani na zaposlene, ki so lahko zaposleni za polni delovni čas (40 ur tedensko) ali polovični delovni čas (20 ur tedensko). V skladu z najnižjo skupno vrednostjo projekta za sklop A, ki ga bo ministrstvo sofinanciralo, je potrebno realizirati najmanj eno zaposlitev za polni delovni čas (lahko tudi dve za polovični).

1. ***VPRAŠANJE:***

*Ali mora prijavitelj, ki je zadruga, pridobiti status socialnega podjetja?*

ODGOVOR:

Javni razpis določa, da mora prijavitelj za doseganje ciljev iz točke 5.1 iz sklopa A, ki ni registrirano socialno podjetje, do konca izvajanja projekta pridobiti status socialnega podjetja skladno z ZSocP.

1. ***VPRAŠANJE:***

*V okviru obstoječe organizacije bi želeli oddelek organizacije, v okviru katerega bi razvili nove produkte, odcepiti. Ali je pri tem javnem razpisu enako, kot pri javnem razpisu iz leta 2023, da se lahko ustanovi zadruga, ki bo oblikovala nove produkte? Če ne, ali moramo pridobiti status socialnega podjetja, če smo zavod?*

ODGOVOR:

V sklopu tega javnega razpisa ni predvideno ustanavljanje novi pravnih subjektov, v kolikor že poslujete kot zavod in še nimate statusa socialnega podjetja, javni razpis predvideva, da tega pridobite do oddaje zadnjega zahtevka za izplačilo.

1. ***VPRAŠANJE:***

*Mora biti v okviru projekta realizirana nova zaposlitev ali lahko na projektu zaposlimo obstoječe? V kolikor imamo že 30 zaposlenih, ali lahko določimo osebo, da bo zaposlena na projektu 80 % delovnega časa?*

ODGOVOR:

V skladu s Prilogo 8: Metodologija za izračun stroška na enoto za stroške plač in povračil stroškov v zvezi z delom (SE) je prijavitelj v okviru sklopa A javnega razpisa upravičen do povračila stroškov za dve zaposlitvi, pri čemer so upravičeni stroški vezani na zaposlene, ki so zaposleni za polni delovni čas (40 ur tedensko) ali polovični delovni čas (20 ur tedensko). Prijavitelj lahko na projektu zaposli osebo, ki je pri njem že zaposlena, vendar mora opravljati delo skladno s prijavo (torej predviden polni ali polovični delovni čas), torej gre za novo zaposlitev na projektu.

1. ***VPRAŠANJE:***

*Kaj so horizontalna področja javnega razpisa oziroma strategije pametne specializacije (S5)?*

ODGOVOR:

Slovenska strategija trajnostne pametne specializacije S5 opredeljuje horizontalna področja socialne ekonomije kot področji razvoja družbenih inovacij in srebrne ekonomije.

1. ***VPRAŠANJE:***

*Ali moramo nujno izbrati enega od področij pametne specializacije (S5) na katerem bomo izvajali projekt ?*

ODGOVOR:

Prijavni obrazec javnega razpisa predvideva opredelitev prijavitelja, katero od prednostnih področij S5 projekt naslavlja (za lažjo umestitev projekta na prednostno področje, si lahko prijavitelji pomagajo s priloženo tabelo, ki opredeljuje fokusna področja in produktne smeri S5)[[1]](#footnote-1), v kolikor prijavitelji naslavljajo katerega od teh področji, to tudi ustrezno označijo v vlogi oziroma prijavi na javni razpis. Javni razpis pri tem omogoča tudi, da prijavitelj projekte izvaja le na horizontalnih področjih S5.

1. ***VPRAŠANJE:***

*Kaj se smatra za inovacijo?*

ODGOVOR:

V razpisni dokumentaciji javnega razpisa so v točki 4.1. opredeljeni ključni pojmi, uporabljeni v javnem razpisu. V okviru le-teh je opredeljena tudi družbena inovacija, in sicer kot »dejavnost, ki ima socialni značaj glede na svoje cilje in sredstva. Je zlasti dejavnost, ki se nanaša na razvoj in uresničevanje novih zamisli glede izdelkov, storitev, praks in modelov ter tako uresničuje socialne potrebe in ustvarja nove družbene odnose ali sodelovanje med javnimi in zasebnimi organizacijami ter organizacijami civilne družbe, in s tem povečuje zmožnost družbe za ukrepanje.«

1. ***VPRAŠANJE:***

*Ali lahko izberemo več primarnih prednostnih področij pri S5, v kolikor se prepoznamo na več področjih?*

ODGOVOR:

Ne, prijavitelj izbere eno prednostno področje, za katerega ocenjuje, da bo pretežno naslavljalo vsebino projekta. To opredelitev vsebuje tudi prijavni obrazec javnega razpisa, saj je v obrazcu navedeno, tudi mora prijavitelj označiti eno področje.

1. ***VPRAŠANJE:***

*Pri ocenjevalnih kriterijih pri opredelitvi problema je potrebno izhajati iz strateških dokumentov, kaj to pomeni in ali jih je potrebno priložiti?*

ODGOVOR:

Javni razpis zahteva, da opredelitev problema temeljeni na realnih dokumentih in preverljivih virih, kar pomeni, da je treba v prijavi izkazati, da se problematika, opisana v prijavi, sklada z obstoječimi strateškimi dokumenti, zakonodajo ali drugimi relevantnimi viri, ki so uradno priznani in dostopni. Pri tem ni nujno, da priložite celotne kopije teh dokumentov, saj bi to lahko bilo obsežno in nepraktično. Priporočamo, da v prijavi priložite povezave do teh strateških dokumentov oziroma drugih ustreznih virov, ki podpirajo vaša stališča in izhodišča, navedena v prijavi. Pomembno je, da so ti dokumenti jasni in lahko preverljivi, saj morajo ocenjevalci imeti možnost, da preverijo, kako vaša opredelitev problema izhaja iz omenjenih strateških virov.

1. ***VPRAŠANJE:***

*Ali lahko v sklopu A uveljavljamo povračilo stroškov plač za največ dve zaposlitvi v okviru posameznega prijavljenega projekta?*

ODGOVOR:

V skladu s Prilogo 8: Metodologija za izračun stroška na enoto za stroške plač in povračil stroškov v zvezi z delom (SE) je prijavitelj v okviru sklopa A javnega razpisa upravičen do povračila stroškov za dve zaposlitvi, pri čemer so upravičeni stroški vezani na zaposlene, ki so lahko zaposleni le za polni delovni čas (40 ur tedensko) ali polovični delovni čas (20 ur tedensko).

1. ***VPRAŠANJE:***

*Ali je lahko zaposlitev v okviru projekta za določen čas?*

ODGOVOR:

Prijavitelj mora osebe zaposliti vsaj za predviden čas trajanja projekta.

1. ***VPRAŠANJE:***

*V okviru projekta predvidevamo razvoj novega material, kar ni mogoče izvesti v pisarnah, kako naj ravnamo, glede na to, da mora projekt biti izveden na sedežu?*

ODGOVOR:

V skladu s 66. členom Uredbe (EU) 2021/1060 projekt ne sme vključevati dejavnosti, ki podpira premestitve v skladu s členom 14(16) Uredbe (EU) št. 651/2014 ali v skladu s točko (a) člena 65 prenehanje ali preselitev proizvodne dejavnosti iz regije na ravni NUTS 2, v kateri je prejela podporo, kar pomeni, da projekt ne sme vključevati dejavnosti, ki bi povzročile premestitev dejavnosti med vzhodno in zahodno regijo, ker je razporeditev projektov med regijami vezana tudi na razdelitev sredstev, to pomeni, da če imate proizvodni obrat v isti kohezijski regiji, to ne predstavlja kršitve prej omenjenega določila, morate pa to opredeliti v vlogi.

1. ***VPRAŠANJE:***

*Kaj se smatra kot gospodarska dejavnost?*

*ODGOVOR:*

Javni razpis opredeljuje gospodarsko dejavnost v skladu z 2. točko prvega odstavka 3. člena Zakona o preprečevanju omejevanja konkurence kot vsako dejavnost, ki se opravlja proti plačilu na trgu.

1. ***VPRAŠANJE:***

*Ko govorimo o trgu, za katerega mora biti razvita nova ali bistveno nadgrajena blago ali storitev, je mišljen slovenski, evropski ali mednarodni trg?*

ODGOVOR:

Na ravni javnega razpisa se »nova ali bistveno nadgrajena blago ali storitev« nanaša na širši mednarodni trg, torej lahko vključuje slovenski, evropski in mednarodni trg, odvisno od narave projekta in obsega njegovega vpliva. Presoja, ali je to res »nova ali bistveno nadgrajena« blago ali storitev, bo izvedena v okviru postopka ocenjevanja vlog, kjer bo strokovna komisija analizirala, ali so dejanske inovacije ali nadgradnje skladne z zahtevami razpisa.

1. ***VPRAŠANJE:***

*V kolikor storitev že obstaja v drugi državi, ali jo lahko prenesemo v Slovenijo in se tukaj smatra kot inovacija? Kaj se v bistvu razume kot inovacija?*

ODGOVOR:

V primeru, da storitev že obstaja na drugih trgih, mora biti za to, da se šteje kot novost, vsaj bistveno nadgrajena ali prilagojena specifičnim potrebam slovenskega trga ali pa mora vključevati inovacije, ki niso bile izvedene v drugih državah. Če storitev ni dejanska novost, ampak zgolj prilagoditev že obstoječe storitve v drugi državi, bi to lahko predstavljalo nadgradnjo storitve. Presojo, ali je to res »nova ali bistveno nadgrajena« blago ali storitev, bo izvedla strokovna komisija v okviru postopka ocenjevanja vlog.

1. ***VPRAŠANJE:***

*Koliko časa mora biti zaposlena oseba pred oddajo vloge? Vprašanje se nanaša na pogoj v okviru sklopa A.*

ODGOVOR:

Javni razpis določa, da morajo prijavitelj na sklop A ali na sklop B izpolnjevati vse pogoje na dan oddaje vloge na javni razpis.

1. ***VPRAŠANJE:***

*Imamo že razvito aplikacijo za starejše, imamo pa v načrtu nadgradnjo. Aplikacijo ponujamo brezplačno, zato bi želeli tudi po nadgradnji omogočiti brezplačno uporabo aplikacije. Ali ustrezamo kriterijem JR?*

ODGOVOR:

Javni razpis določa, da mora biti storitev ali blago dostopno na trgu do oddaje zadnjega zahtevka za izplačilo ter na voljo uporabnikom oziroma kupcem. Projekti ne smejo vključevati ponudbe, ki bi neupravičeno podvajala že obstoječe rešitve prijavitelja ali drugih subjektov na trgu, kar mora biti razvidno iz vloge na javni razpis.

1. ***VPRAŠANJE:***

*Ali lahko sami določimo, koliko odstotkov bo oseba delala na projektu?*

ODGOVOR:

V skladu s Prilogo 8: Metodologija za izračun stroška na enoto za stroške plač in povračil stroškov v zvezi z delom (SE) je prijavitelj v okviru sklopa A javnega razpisa upravičen do povračila stroškov za dve zaposlitvi, pri čemer so upravičeni stroški vezani na zaposlene, ki so lahko zaposleni le za polni delovni čas (40 ur tedensko) ali polovični delovni čas (20 ur tedensko), obsegu zaposlitve mora ustrezati tudi obseg dela na projektu.

1. ***VPRAŠANJE:***

*Kako je z dokazovanjem preostalih stroškov? Kaj je potrebno priložiti k zahtevku?*

ODGOVOR:

V skladu z Uredbo (EU) 2021/1060 se prispevek za vse potrjene operacije, sofinancirane iz skladov EU, kadar njihov skupni strošek ne presega 200.000 evrov, dodeli v obliki stroškov na enoto, pavšalnih zneskov ali pavšalnih stopenj. Pri tem uredba oziroma podrejeni akti ne predvidevajo predložitve dokazil o nastanku preostalih upravičenih stroškov pri zahtevkih za izplačilo. Kljub temu pa je informativna opredelitev preostalih upravičenih stroškov operacije v obliki pavšalne stopnje vključena v prijavni obrazec in končno poročilo projekta. V točki 15.2 razpisne dokumentacije je opredeljeno, katere vrste stroškov so zajete v preostale upravičene stroške operacije v obliki pavšalne stopnje, in sicer:

* stroški storitev zunanjih izvajalcev,
* stroški informiranja in komuniciranja,
* stroški nakupa opreme in drugih opredmetenih osnovnih sredstev,
* investicije v neopredmetena sredstva.

Preverjanje skladnosti porabe stroškov z zahtevami javnega razpisa bo potekalo tako v okviru administrativnih preverjanj, preverjanj na kraju samem kot preko predstavitev dejanske izvedbe projekta oziroma doseganja predvidenih ciljev in kazalnikov.

1. ***VPRAŠANJE:***

*Ali je standardni strošek za delo zaposlenega na uro, tj. 16,00 EUR/uro, bruto znesek?*

ODGOVOR:

V skladu s Prilogo 8: Metodologija za izračun stroška na enoto za stroške plač in povračil stroškov v zvezi z delom (SE) višina SE predstavlja bruto stroške dela na uro polno (tj. 40 ur tedensko) oziroma polovično zaposlenega (tj. 20 ur tedensko), ki bo izvajal delovne naloge, vezane na izvajanje operacije na predmetnem javnem razpisu (v nadaljevanju zaposleni na operaciji). Upravičeni stroški (stroški plač in drugih povračil stroškov v zvezi z delom) v okviru javnega razpisa so določeni kot strošek na enoto (v nadaljevanju SE), in vključujejo:

* bruto II plače;
* stroške prevoza na delo in prehrane ter
* regres.
1. ***VPRAŠANJE:***

*Ali se družbeni učinki poročajo na nivoju celotne organizacije ali le tega projekta?*

ODGOVOR:

Poročanje o družbenih učinkih je odvisno od narave metode za merjenje, ki jo boste izbrali. V kolikor bodo prijavitelji za metodo izbrani model za merjenje družbenih učinkov, dostopen na spletni strani ministrstva, ta predvideva poročanje na nivoju organizacije, torej pri tej metodi vsak projekt prispeva k družbenim učinkom, ki jih ustvarja organizacije. V kolikor pa bo prijavitelj izbral drugo ustrezno metodo, ki predvideva zgolj poročanje na nivoju projekta, je to tudi mogoče.

1. ***VPRAŠANJE:***

*Ali vpliva na ocenjevanje dejstvo, da v preteklih letih nismo ustvarili veliko prihodkov?*

ODGOVOR:

V okviru sklopa A je med dodatnimi merili v točki 3 predmet ocenjevanja tudi VIŠINA ČISTIH PRIHODKOV (točka 3.1.). Pri tem merilu se upošteva višina čistih prihodkov od prodaje prijavitelja v predhodnem koledarskem letu glede na datum oddaje vloge (oziroma zadnjem dosegljivem izkazu poslovnega izida) je enaka ali višja od vrednosti predvidenih upravičenih stroškov prijavitelja za prijavljen projekt deljeno z 2 (višina čistih prihodkov od prodaje = ali > od celotnih upravičenih stroškov prijavitelja/2). Merilo se bo preverjalo na osnovi kopije podatkov iz izkaza prihodkov in odhodkov (izkaz poslovnega izida) za obdobje 1.1. - 31.12. leta pred oddajo vloge.

1. ***VPRAŠANJE:***

*Če gospodarske dejavnosti še nismo opravljali in bomo to začeli izvajati le s projektom ali to vpliva na ocenjevanje?*

ODGOVOR:

Javni razpis določa, da ne glede na to, v katerem sklopu kandidirajo prijavitelji, morajo biti registrirani za opravljanje gospodarske dejavnosti najkasneje na dan oddaje vloge (upošteva se datum registracije na sodišču oziroma pri pristojnem organu) ter slediti načelom socialne ekonomije oziroma podjetništva.

1. ***VPRAŠANJE:***

*Ali se določeno maksimalno število ur 1720, ki so upravičene do povračila v sklopu javnega razpisa, nanaša na koledarsko leto ali na leto izvajanja projekta?*

ODGOVOR:

V skladu z Uredbo (EU) 2021/1060 se za namene določanja neposrednih stroškov osebja zadnji evidentirani letni bruto stroški za zaposlene delijo s 1720 urami za osebe s polnim delovnim časom oziroma z ustreznim sorazmernim številom ur od 1720 za osebe, ki delajo s krajšim delovnim časom. Število delovnih ur se navezuje na obdobje izvajanja projekta.

1. ***VPRAŠANJE:***

*Ali so preostali upravičeni stroški operacije v obliki pavšalne stopnje določeni do 40 % stroškov plač?*

ODGOVOR:

V skladu s pravili evropske kohezijske politike in zakonodaje javnih financ se financiranje po tem javnem razpisu izvaja v obliki povračila stroška na enoto za uro opravljenega dela (SE) s pripadajočo pavšalno stopnjo za preostale stroške v višini do 40 %, skladno s 56. členom Uredbe 2021/1060.

1. ***VPRAŠANJE:***

*Ali morajo biti vsi stroški do oddaje zahtevkov že plačani?*

ODGOVOR:

Da.

1. ***VPRAŠANJE:***

*Ali se ugoden vpliv projekta upošteva pri točkovanju?*

ODGOVOR:

V skladu s 17. členom Uredbe (EU) 2020/852 mora prijavitelj pri pripravi projekta upoštevati »načelo, da se ne škoduje bistveno« (DNSH), kar pomeni, da ne podpira ali izvaja gospodarske dejavnosti, ki bistveno škodujejo kateremu koli od okoljskih ciljev, navedenim v Uredbi. Prijavitelj opredeli vpliv projekta v prijavi ter v poročilih, ni pa to predmet ocenjevanja po merilih, določenih v javnem razpisu.

1. ***VPRAŠANJE:***

*Kako se definirajo pridruženi partnerji in zunanji izvajalci? Kdo so lahko pridruženi parterji glede na to, da ne morejo biti zunanji izvajalci?*

ODGOVOR:

Pridruženi partnerji so pravne ali fizične osebe, ki sodelujejo v projektu z določenim prispevkom, vendar niso neposredno odgovorne za izvedbo nalog, ki vključujejo plačilo za opravljeno delo, kot je to pri zunanjih izvajalcih. V kontekstu razpisa za Sklop A in B, so pridruženi partnerji na primer fakultete, raziskovalne institucije, občine, podjetja, javni zavodi, regionalne razvojne agencije, nevladne ali humanitarne organizacije, ki sodelujejo s prijaviteljem z namenom, da bistveno prispevajo k uspešnemu izvajanju projekta. Vendar pa za te deležnike prijavitelj ne more uveljavljati povračila upravičenih stroškov v okviru prijavljenega projekta. Sodelovanje s temi deležniki mora biti jasno opredeljeno v vlogi, kjer mora biti izkazano, kako ti prispevajo k doseganju ciljev projekta.

Zunanji izvajalci so tisti, ki jim prijavitelj plačuje za specifično opravljeno delo v okviru projekta. Ti izvajalci so pogodbeno angažirani za izvedbo nalog, ki vključujejo konkretne storitve ali rezultate, za katere prejmejo finančno nadomestilo. V tem primeru so zunanji izvajalci vključeni v projekt s specifičnimi nalogami, ki so predmet plačila, kar jih razlikuje od pridruženih partnerjev, katerih vloga ni povezana s povračilom stroškov v okviru projekta.

1. ***VPRAŠANJE:***

*Ali pri pogojih zadeve, ki so negativno definirane npr. nima zapadlih obveznosti, označimo kot DA?*

ODGOVOR:

Na *Obrazcu št. 3A / Obrazcu št. 3B:* IZJAVA PRIJAVITELJA O IZPOLNJEVANJU IN SPREJEMANJU RAZPISNIH POGOJEVv kolikor le-te izpolnjujete, vse označite z DA.

1. ***VPRAŠANJE:***

*Razpis je večletni, ali bo ostal nespremenjen?*

ODGOVOR:

Trenutno ni predvideno, da bi se javni razpis spreminjal.

1. ***VPRAŠANJE:***

*Ali je pomembno, na katerem področju imamo podeljene statuse v javnem interesu?*

ODGOVOR:

Javni razpis v sklopu A določa, da so upravičeni prijavitelji med drugim tudi nevladne organizacije, ki imajo podeljen status nevladne organizacije v javnem interesu, skladno z določili Zakona o nevladnih organizacijah (Uradni list RS, št. 21/18), pri tem ni določeno področje, na katerem morate imeti podeljen omenjeni status.

1. ***VPRAŠANJE:***

*Ali je potrebno imeti v ustanovitvenem aktu napisano, da smo socialno podjetje?*

ODGOVOR:

V kolikor ste registrirano socialno podjetje, Zakon o socialnem podjetništvu določa, da to besedno zvezo tudi uporabljate pri poslovanju oziroma da je ta opredelitev vključena v akt o ustanovitvi.

1. ***VPRAŠANJE:***

*Ali so lahko cilja skupina le starostniki, saj med že objavljenimi odgovori na vprašanja to ni bilo povsem jasno?*

ODGOVOR:

Na prvem mestu pojasnjujemo, da bo ustreznost operacije skladno z merili javnega razpisa presojala strokovna komisija. Razpis predvideva naslavljanje te tematike v skladu s konceptom srebrne ekonomije, ki je eno izmed horizontalnih področij S5 in tudi predmet ocenjevanja po merilih javnega razpisa. V prijavi je pomembno jasno opredeliti, kako projekt prispeva k izboljšanju kakovosti življenja izbrane ciljne skupine ter kako naslavlja njihove specifične potrebe. Pri tem je potrebno upoštevati razpisne cilje in usmeritve ter zagotoviti, da je projekt skladen z razpisnimi pogoji. Starostniki pri tem niso edina ustrezna ciljna skupina projektov, to opredelite glede na vsebino svojega projekta.

1. ***VPRAŠANJE:***

*Kako strogo se tolmači določila meril javnega razpisa?*

ODGOVOR:

Razpisna dokumentacija v točki 20 natančno opredeljuje kriterije posameznega merila, razlago merila in primer, ki lahko olajša razumevanje ocenjevanja. Merila za ocenjevanje so zasnovana tako, da omogočajo jasnost in doslednost pri ocenjevanju različnih prijav. Pripravljena so na način, ki zagotavlja jasno določena pričakovanja in parametre, ki jih morajo prijavitelji izpolniti.

**Vprašanja in odgovori, objavljeni na dan 3. 3. 2025**

1. ***VPRAŠANJE:***

*Registrirani smo kot d. o. o., imamo eno redno zaposleno invalidno osebo, staro nad 55 let, želeli smo se prijaviti na Sklop A, a ne izpolnjujemo kriterija glede vpisa podjetja (podjetje je registrirano šele od novembra 2023). Načrt je doregistracija v socialno podjetje. Ali sem pravilno razumela, da bi se lahko prijavili, če bi izpolnjevali zahtevo vpisa 24 mesecev? Sicer že sedaj delujemo po načelih socialnega podjetništva, doregistracija pa je tudi načrtovana. Ali bi kot d. o. o. morali že biti registrirani kot so. p. za kandidiranje na razpisu, ker ne spadamo med navedene NVO, nismo zaposlitveni center ipd.? In ali se lahko potem prijavimo na razpis v letu 2026 ali je predvideno le naknadno prijavljanje in financiranje letošnjih prijaviteljev?*

*Sama sicer vodim tudi društvo, registrirano kot socialno podjetje, a v njem ni zaposlenih ljudi in društvo ima bolj kot ne status mirovanja. Načeloma bi sicer projekt lahko prijavili tudi preko društva, na Sklop B, ampak v zelo manjšem obsegu in manj gospodarsko naravnano.*

*Naša želja je sicer trgovina in kavarnica, prilagojena avtističnim posameznikom in namenjena zaposlovanju oseb z avtizmom ter omogočanju strokovnih praks mladih z manj priložnostmi, ker je na tem področju ogromen manko in ker je nadpovprečen % visoko funkcionalnih avtistov, ki se ne morejo zaposliti ali pa končati šolanja.*

ODGOVOR:

Na dan oddaje vloge na javni razpis mora prijavitelj izpolnjevati vse splošne pogoje za sklop A, ki so določeni v poglavju 9.1. Splošni pogoj za prijavitelje pod zaporedno številko 21 določa, da mora biti prijavitelj na dan oddaje vloge vpisan v Poslovni register Slovenije vsaj 24 mesecev, ne glede na leto odpiranja. Prijavitelji so lahko, v skladu s pogojem pod zaporedno številko 1, subjekti socialne ekonomije, opredeljeni v ZSocP, tj. registrirana socialna podjetja, zadruge, invalidska podjetja, zaposlitveni centri in nevladne organizacije (društva, zavodi, ustanove), ki niso ustanovljeni izključno z namenom pridobivanja dobička. Pri tem javni razpis kot pogoj za prijavitelje v sklopu A s pravnoorganizacijskimi oblikami društva, zavodi, ustanove določa, da imajo status nevladne organizacije v javnem interesu, pridobljen skladno z določili Zakona o nevladnih organizacijah (Uradni list RS, št. 21/18).

1. ***VPRAŠANJE:***

*Če se prijavljamo prvič, in sicer na sklop B, ki je za pomoč pri zagonu projekta, ali se potem ne smemo v naslednjem letu prijaviti na sklop A za razširitev oz. nadgradnjo projekta?*

ODGOVOR:

V besedilu javnega razpisa so v točki 8.1. navedeni pogoji javnega razpisa. Med Pogoji javnega razpisa za sklop A je pod zaporedno številko 22 navedeno: »Prijavitelj ni prejemnik sredstev (v vlogi izbranega prijavitelja ali projektnega partnerja) na javnem razpisu za spodbujanje zadružništva in socialne ekonomije objavljenem pri ministrstvu v letu 2023 ali na predhodnih odpiranjih tega javnega razpisa v sklopu A.« Prijavitelj, ki se prijavi na sklop B, se lahko torej prijavi tudi na sklop A, vendar šele v naslednjih odpiranjih.

1. ***VPRAŠANJE:***

*Ali se socialna podjetja, ki smo bila registrirana pred 1.1.2018 potem ne moremo prijaviti na razpis? Kljub temu, da naše poslovanje ni aktivno, ker imamo glavnega mentorja v dolgotrajni bolniški?*

ODGOVOR:

V okviru sklopa B javnega razpisa, ki je namenjen socialnim podjetjem v zagonski fazi, je pogoj javnega razpisa (med drugim), da lahko kandidirajo socialna podjetja, ki so se registrirala po letu 2018. V okviru sklopa A, ki pa je namenjen razvoju ponudne organizacij socialne ekonomije, tega pogoja ni.

1. ***VPRAŠANJE:***

*Želimo se prijaviti na sklop A in nismo davčni zavezanci. Zanima nas naslednje:*

*Ali je DDV upravičen strošek?*

*Ali je najemnina upravičen strošek?*

ODGOVOR:

V skladu z določili javnega razpisa je višina financiranja opredeljena brez DDV. V okviru te operacije DDV ni upravičen strošek.

V točki 15.2 razpisne dokumentacije je opredeljeno, katere vrste stroškov so zajete v preostale upravičene stroške operacije v obliki pavšalne stopnje, in sicer:

* stroški storitev zunanjih izvajalcev,
* stroški informiranja in komuniciranja,
* stroški nakupa opreme in drugih opredmetenih osnovnih sredstev,
* investicije v neopredmetena sredstva.

Skladno z Navodili organa upravljanja o upravičenih stroških za sredstva evropske kohezijske politike v programskem obdobju 2021-2027 pod stroške storitev zunanjih izvajalcev spadajo tudi stroški najema nepremičnin in opreme, če so namenjeni neposrednemu izvajanju operacije (izvedba delavnic, usposabljanj ipd., ki so del vsebinskih aktivnosti na operaciji).

1. ***VPRAŠANJE:***

*Obrazci razpisa so združeni za Sklop A in Sklop B.*

*Zanima nas, ali v primeru, da prijavljamo na Sklop B, lahko obrazce za Sklop A izbrišemo in pošljemo samo obrazce Sklopa B, ali moramo poslati vse, torej v našem primeru neizpolnjene obrazce Sklopa A?*

ODGOVOR:

Ob prijavi na razpis lahko oddate zgolj obrazce, ki so relevantni za sklop B, v kolikor se na tega prijavljate. Pri tem bodite pozorni, da ustrezno izpolnite in predložite vse zahtevane dokumente za sklop B, da bo vaša prijava skladna s pogoji razpisa.

1. ***VPRAŠANJE:***

*Ali se lahko prijavimo na sklop A, če nimamo statusa v javnem interesu? Delujemo že več let in bi razvijali sivo ekonomijo?*

ODGOVOR:

Javni razpis v sklopu A določa, da so upravičeni prijavitelji:

- socialna podjetja, registrirana skladno z določili Zakona o socialnem podjetništvu ali

- nevladne organizacije, ki imajo podeljen status nevladne organizacije v javnem interesu, skladno z določili Zakona o nevladnih organizacijah (Uradni list RS, št. 21/18) ali

- invalidska podjetja ali zaposlitveni centri registrirani skladno z Zakonom o zaposlitveni rehabilitaciji in zaposlovanju invalidov (Uradni list RS, št. 16/07 - uradno prečiščeno besedilo, 87/11, 96/12 – ZPIZ-2, 98/14 in 18/21) ali

- zadruge, registrirane skladno z Zakonom o zadrugah (Uradni list RS, št. 97/09 – uradno prečiščeno besedilo in 121/21).

V kolikor ima prijavitelj status socialnega podjetja za oddajo vloge ni potrebno, da ima tudi status nevladne organizacije v javnem interesu. Na dan oddaje vloge mora prijavitelj izpolnjevati tudi druge pogoje javnega razpisa za prijavo.

1. ***VPRAŠANJE:***

*Kakšni so natančni pogoji za upravičence?*

*Naš zavod je NVO, ki deluje v javnem interesu, vendar nima statusa socialnega podjetja. Trenutno razvijamo nov projekt na področju zadružništva in socialne ekonomije, ki ga nameravamo prijaviti na razpis. Hkrati v prihodnosti načrtujemo tudi pridobitev statusa socialnega podjetja.*

*Zanima nas, katere spremembe moramo vnesti v ustanovitveni akt, predvsem v delu, ki se nanaša na dejavnosti na področju zadružništva in socialne ekonomije, da bo jasno razvidno, da kot kandidati sledimo načelom socialne ekonomije in podjetništva.*

ODGOVOR:

Pogoji za upravičence so določeni v točki 8.1 javnega razpisa. V točki 9.1 razpisne dokumentacije pa so ob pogojih navedena tudi dokazila in načini preverjanja izpolnjevanja pogojev.

Javni razpis določa, da je za prijavo na sklop A potrebno pridobiti do konca izvajanja projekta status socialnega podjetja.

V skladu z 2. odstavkom 3. člena Zakona o socialnem podjetništvu se v socialno podjetništvo vključujejo »nepridobitne pravne osebe, ki so ustanovljene in poslujejo po naslednjih načelih, ki izkazujejo njihov socialni značaj:

1. ustanovljene so na podlagi prostovoljne odločitve ustanoviteljev (avtonomna pobuda);
2. namen ustanovitve ni izključno pridobivanje dobička, premoženje in presežke prihodkov nad odhodki vlagajo v dejavnost socialnega podjetja, delitev presežkov prihodkov nad odhodki pa ni dopustna (nepridobitnost);
3. ustanovljene so z namenom trajnega opravljanja dejavnosti in so lahko ustanovljene z namenom zaposlovanja najbolj ranljivih skupin ljudi na trgu dela, kar je tudi javni interes (opravljanje dejavnosti v javnem interesu);
4. člani v njih delujejo prostovoljno (prostovoljno delovanje);
5. pri upravljanju so samostojne (neodvisnost);
6. s proizvodnjo in prodajo izdelkov ali opravljanjem storitev na trgu poslujejo po tržnih zakonitostih (tržna naravnanost);
7. lahko vključujejo prostovoljsko delo (vključevanje prostovoljskega dela);
8. posamezni ustanovitelji ali lastniki pri odločanju nimajo prevladujočega vpliva, odločitve sprejemajo vsi člani po načelu en član – en glas, neodvisno od deleža vloženega kapitala (enakopravnost članstva);
9. v odločanje vključujejo tudi deležnike (sodelovanje deležnikov pri upravljanju);
10. zagotavljajo pregledno finančno poslovanje in notranji nadzor nad materialnim in finančnim poslovanjem (pregledno poslovanje);
11. trajno delujejo v korist svojih članov, uporabnikov in širše skupnosti (družbeno koristno delovanje).« V ustanovitvenem aktu je potrebno zajeti navedena načela.

Zakon o socialnem podjetništvu v 12. členu navaja tudi, kakšna mora ti vsebina akta o ustanovitvi socialnega podjetja.

1. ***VPRAŠANJE:***

*Prosimo za razlago v prijavnem obrazcu pri točki 3.1./3. Vpliv na okolje:*

*Spodaj označite ali ima predlagani projekt ugoden, mešan, neugoden, nevtralen ali  neznan vpliv na okolje. V primeru, da projekt ima vpliv na eno ali več od naslednjih področji: blažitev podnebnih sprememb, prilagajanje podnebnim spremembam, trajnostna raba ter varstvo vodnih in morskih virov, prehod na krožno gospodarstvo, preprečevanje in nadzorovanje onesnaževanja, varstvo in ohranjanje biotske raznovrstnosti in ekosistemov, vsebinsko pojasnite svoje izbire. V kolikor boste izbrali možnost nevtralen vpliv na okolje nadaljnje izpolnjevanje ni potrebno.*

*V kolikor presodimo, da je vpliv NEVTRALEN, potem NE izpolnjujemo polja pri okolju v nadaljevanju / pustimo prazno?*

*Je to v redu? Ne bo zaradi tega projekt zavrnjen kot neustrezen?*

ODGOVOR:

V skladu s Smernicami organa upravljanja za uporabo načela, da se ne škoduje bistveno pri izvajanju Programa evropske kohezijske politike v obdobju 2021–2027 v Sloveniji, je označitev vpliva na okolje kot "nevtralen" sprejemljiva, če so izpolnjeni določeni pogoji in ni pričakovati bistvenih negativnih vplivov na okolje. To pomeni, da projekt ne povzroča pomembnih škodljivih učinkov na podnebne spremembe, biotsko raznovrstnost, vodne vire, krožno gospodarstvo ali druge ključne okoljske dejavnike, ki jih je treba zaščititi. Smernice določajo, da mora projekt zagotoviti, da ne bo povzročil bistvenega škodljivega vpliva na okolje in če ga ocenite kot nevtralnega, to pomeni, da projekt izpolnjuje ta kriterij. V tem primeru nadaljnje opredelitve pri posameznem kriteriju niso potrebne.

# **Vprašanja in odgovori, objavljeni na dan 12. 3. 2025**

1. ***VPRAŠANJE:***
2. *Za sklop B je pogoj, Prijavitelj je socialno podjetje, ki je status socialnega podjetja pridobilo po 1. 1. 2018 skladno z določili Zakona o socialnem podjetništvu.*

*Nikjer pa ni navedeno kdaj je moral biti registriran kot pravni subjekt, ali to pomeni, da datum registracije prijavitelja ni pomemben?*

ODGOVOR:

Datum registracije prijavitelja kot pravne osebe ni zamejen, prijavitelj mora izpolnjevati navedeni pogoj glede pridobljenega statusa socialnega podjetja, saj lahko le-tega pravna oseba pridobi ob registraciji ali kasneje. Ostali pogoji, ki jih mora prijavitelj izpolnjevati za prijavo na posamezen sklop javnega razpisa, so navedeni v točki 8.1. javnega razpisa in 9.1. razpisne dokumentacije.

1. *Ali je predvideno predfinanciranje?*

ODGOVOR:

V okviru javnega razpisa predplačila niso predvidena.

1. *Za sklop B, če prav razumem ni mišljeno, da podjetje dejansko razvije in plasira nov produkt na trg, ampak pripravi nov/izboljšan poslovni model oz načrt, v katerem se predvidi razvoj novega produkta oz storitve?*

*V tem primeru ni čisto jasno, kako opredeliti družbene učinke in rezultate projekta, če je edini rezultat pripravljen poslovni načrt, dejanski produkt in storitev pa se še ne bosta izvajala.*

*Konkretni primer: če poslovni model predvidi povezovanje kmetov, reševanje problema odpadkov pridelkov preko razvoja novih prehranskih eko produktov, ali so potem to tudi lahko družbeni učinki in rezultati, čeprav v okviru projekta "le na papirju" ?*

ODGOVOR:

Javni razpis za sklop B je usmerjen v razvoj in pripravo novega ali izboljšanega poslovnega modela, ki bo omogočal trajnostno izvajanje dejavnosti socialnega podjetja s poudarkom na ustvarjanju družbenih učinkov. Ključni rezultat projekta res ni usmerjen v neposredno plasiranje novega produkta ali storitve na trg, temveč izdelava strateško utemeljenega poslovnega modela za delovanje socialnega podjetja, ki vključuje konkretne načrte za razvoj novih produktov ali storitev z dolgoročnim družbenim vplivom.

Družbeni učinki in rezultati projekta se zato ne vrednotijo zgolj skozi pripravo poslovnega načrta, temveč skozi dejavnost socialnega podjetja, ki jo izvaja, in njene dolgoročne spremembe. Pri presoji družbenih učinkov je ključno, da prijavitelj opredeli:

•             Družbene izzive, ki jih nagovarja (npr. zmanjšanje odpadkov v prehranski industriji, boljše povezovanje kmetov, večja dostopnost ekoloških proizvodov ipd.).

•             Način, kako bo prispeval k njihovi rešitvi, tudi zgolj na ravni načrtovanja.

•             Potencialne vplive na ciljne skupine in širšo družbo, tudi če se neposredna izvedba začne šele po zaključku projekta.

Seveda pa je končni cilj tovrstnih poslovnih modelov, da se predvideni produkti ali storitve tudi dejansko plasirajo na trg in začnejo izvajati v praksi. Poslovni model mora zato vsebovati jasno začrtane korake za prehod iz razvojne faze v fazo implementacije, vključno z vidiki izvedljivosti, viri financiranja ter načrtom za doseganje trajnosti in širšega družbenega učinka.

1. *Koliko zahtevkov se lahko odda oz. ali je možen samo en ob koncu projekta?*

ODGOVOR:

V obdobju izvajanja operacije lahko upravičenec izstavi do največ štiri zahtevke za izplačilo, praviloma po enega na vsak kvartal, z namenom zagotavljanja kontinuitete financiranja. Pri tem je določena zgolj zgornja omejitev števila zahtevkov, upravičenec lahko torej odda tudi manjše število zahtevkov.

1. ***VPRAŠANJE:***

*Naše podjetje ima status ZC. Zato smo oproščeni plačila prispevkov za zaposlene.*

*Tako kot strošek plače ne  moremo uveljavljati II bruto plače. Saj bi to pomenilo dvojno financiranje.*

*Prosim za informacijo kako v tem primeru obračunati strošek plače.*

ODGOVOR:

Z namenom doseganja najboljšega možnega približka dejanskih stroškom smo pri oblikovanju metodologije upoštevali tudi prispevke delodajalca. V skladu z metodologijo razpisa je SE določen enotno za financiranje stroškov plač in povračil stroškov v zvezi z delom osebja, ki bo opravljalo naloge na operaciji na podlagi razpoložljivih podatkov preteklih prijav na primerljive javne razpise. V skladu s to metodologijo povračilo stroškov za tiste zaposlene, za katere je delodajalec upravičen do plačila prispevkov, ni mogoče. V prihodnje bomo pri pripravi metodologije to upoštevali in bomo tako predvidoma upoštevali bruto I plačo kot upravičen strošek.

1. ***VPRAŠANJE:***

*V tabeli  2.6.2. Projektna skupina in delovne naloge se nahaja kolona Predviden obseg zaposlitve na projektu v odstotkih. V razpisni dokumentaciji pa je navedeno da Na letni ravni (tj. 12 mesecev) zaposleni ne smejo preseči 1.720 ur, kar je tudi maksimalno število ur, ki jih lahko za določeno leto prijavitelj prijavi za posameznega zaposlenega na operaciji, kar vključuje tudi morebitne nadure.*

*Ali to pomeni da vpišemo v kolono Predviden obseg zaposlitve na projektu v odstotkih 100% ali 1720/2088 = 82,37%?*

ODGOVOR:

Glede na določila javnega razpisa, prijavitelj v stolpec *Predviden obseg zaposlitve na projektu v odstotkih* vpiše 100%, če je oseba v celoti zaposlena na projektu, v kolikor je oseba zaposlena na projektu polovični delovni čas, pa 50%. V skladu z razpisno dokumentacijo se kot polna letna delovna obveznost upošteva 1.720 ur, upravičeno je namreč povračilo efektivnih ur za opravljeno delo na projektu.

1. ***VPRAŠANJE:***

*V poglavju 8.1 Pogoji javnega razpisa so navedeni splošni pogoji za prijavitelje v sklopu A. V točki 20 je navedeno, da "prijavitelj ne bo prejel pomoči za naslednje izključene dejavnosti:*

*-  predelave in trženja kmetijskih proizvodov, v primerih:*

*\*kadar je znesek pomoči, določen na podlagi cene oziroma količine takih proizvodov, ki so kupljeni od primarnih proizvajalcev, ali jih je na trg dalo zadevno podjetje;"*

*Prosimo za tolmačenje tega določila (ker ne razumemo, kaj je s tem mišljeno) oziroma ali priprava in prodaja prigrizkov, obrokov iz sestavin lokalnega porekla spada pod ta pogoj?*

ODGOVOR:

Na prvem mestu pojasnjujemo, da bo skladnost operacije s pogoji javnega razpisa presojala strokovna komisija. Javni razpisa določa, da med primarno kmetijsko proizvodnjo spadajo vse dejavnosti iz oddelka 01 (Kmetijska proizvodnja in lov ter z njima povezane storitve naslednje dejavnosti) iz Standardne klasifikacije dejavnosti, razen dejavnosti iz skupine 01.7 (Lovstvo).

1. ***VPRAŠANJE:***

*Ali navedba "Prijavitelj ni prejemnik sredstev (v vlogi izbranega prijavitelja ali projektnega partnerja) na javnem razpisu za spodbujanje zadružništva in socialne ekonomije objavljenem pri ministrstvu v letu 2023 ali na predhodnih odpiranjih tega javnega razpisa v sklopu A" pomeni, da se lahko prijavimo na naslednja odpiranja, četudi smo se prijavili na prvo odpiranje in na njem nismo bili izbrani, torej ne prejmemo sredstev iz prvega odpiranja?*

*Na kratko, v primeru, da smo se prijavili na prvo odpiranje in na prvem odpiranju (A) nismo bili izbrani in nismo dobili sredstev, ali se lahko prijavimo na naslednja odpiranja sklop (A)? Hvala.*

ODGOVOR:

Da, prijavitelj se lahko prijavi na naslednja odpiranja v sklopu A, če na prvem odpiranju ni bil izbran in ni prejel sredstev. Besedilo razpisne dokumentacije določa omejitev za prijavitelje, ki so že prejemniki sredstev, ne pa za tiste, ki so oddali vlogo, vendar niso bili izbrani. Ker v tem primeru prijavitelj ne pridobi statusa prejemnika sredstev, ga določba pod zaporedno številko 22 ne omejuje pri ponovni prijavi na kasnejša odpiranja v sklopu A.

1. ***VPRAŠANJE:***

*Vprašanje glede:*

*obrazec št. 3A, Posebni pogoji za projekt sklop A, zap.št. 4: navedeno je sklicevanje na 15. točko javnega razpisa v zvezi z začetkom  in zaključkom izvajanja projekta.*

*V 15. točki javnega razpisa je govora o Upravičenih stroških javnega razpisa. Ali bi morala biti navedena 16. točka javnega razpisa - obdobje porabe dodeljenih sredstev?*

ODGOVOR:

V dokumentu »Javni razpis spodbujanje SE in SO.P.« je 15 točka dokumenta OBDOBJE PORABE DODELJENIH SREDSTEV. Poglavje z istim naslovom je v dokumentu »Razpisna dokumentacija spodbujanje SE in SO.P.« navedeno v točki 16. Navedba je torej pravilna, saj se nanaša na prvi dokument, vsekakor pa se je potrebno držati navedb v točki, ki opredeljuje časovni razpon, ne tega, ki opredeljuje upravičene stroške.

1. [Priloga-Tabela-FP-in-PS\_december-2022.xlsx](https://view.officeapps.live.com/op/view.aspx?src=https%3A%2F%2Fwww.gov.si%2Fassets%2Fministrstva%2FMKRR%2FKljucni-dokumenti-S5%2FPriloga-Tabela-FP-in-PS_december-2022.xlsx&wdOrigin=BROWSELINK) [↑](#footnote-ref-1)